Rossiya Ukraina chegarasidagi qo'shinlarini ortga qaytarishni boshladi — video

Rossiya Mudofaa vazirligi G'arbiy va Janubiy harbiy okruglar bo'linmalari o'z bazalariga qaytishni boshlashini ma'lum qildi. Bu haqda “RIA Novosti” xabar berdi.
Keltirilishicha, bo'limalarni ortga qaytarish 15 fevral, seshanba kunidan boshlanishi belgilangan.
“Janubiy va G'arbiy harbiy okrug bo'linmalari o'z vazifalarini bajarib, temir yo'l va transport orqali o'z harbiy garnizonlariga o'tishni boshlaydi. Alohida bo'linmalar harbiy kolonnalar tarkibida mustaqil marsh qiladi”, deyiladi xabarda.

Ma'lumot uchun, 14 fevral kuni prezident Vladimir Putin, tashqi ishlar vaziri Sergey Lavrov va mudofaa vaziri Shoygu o'rtasida uchrashuv bo'lib o'tgan. Ular Rossiya va Belarusning harbiy manevrlarini, shuningdek, xavfsizlik kafolatlari bo'yicha muzokaralarning borishini muhokama qilgan.
Eslatib o'tamiz, 10 fevralda Rossiya–Belarus harbiy mashg'ulotlari boshlangan va u 20 fevralgacha davom etishi belgilangan. Mashg'ulotlardan maqsad tashqi tajovuz va terroristik hujumga javob qaytarish hisoblanadi.
Avvalroq Ukraina chegarasidagi Rossiya qo'shinlarining yangi sun'iy yo'ldosh tasvirlari e'lon qilingandi. Shuningdek, Ukraina chegarasidagi qo'shinlarning umumiy soni ochiqlangan.